पिंक हिंदी सिनेमा की चंद बेहतरीन फिल्मों में से एक है जिस पर हिंदी सिनेमा गर्व कर सकता है। यह फिल्म अभी कुछ समय पहले आई ‘राँझना’ जैसी फिल्मों के उस मर्दाना रोमेंटिसिज्म को खारिज करती है जिसकी बदौलत पुरुष अपनी मर्जी को लड़की पर थोपने और उसे ही ‘गिल्ट’ में डालने की कोशिश करता है और लड़की की मर्जी नेपथ्य में चली जाती है। जिस समाज में लड़की की ‘ना’ को ‘हाँ’ समझने की परवरिश दी जाती हो, वहाँ पिंक का आना एक गहरा सुकून देता है। हिंदी सिनेमा ने ‘कब तक रूठेगी, चीखेगी, चिल्लाएगी, दिल कहता है एक दिन हसीना मान जाएगी’ से ‘ना एक पूरा वाक्य है’ तक की यात्रा तय की है।